CELEX: 32018R0063
Language: fi
Date: 2017-09-26 00:00:00
Title: Komission delegoitu asetus (EU) 2018/63, annettu 26 päivänä syyskuuta 2017, Euroopan parlamentin ja neuvoston direktiivin 2014/65/EU täydentämisestä raportointipalvelujen tarjoajiin sovellettavilla toimiluvan myöntämistä, toiminnan järjestämistä koskevia vaatimuksia sekä liiketoimien julkistamista koskevilla teknisillä sääntelystandardeilla annetun delegoidun asetuksen (EU) 2017/571 muuttamisesta (ETA:n kannalta merkityksellinen teksti. )

17.1.2018   
               
               
                  FI
               
               
                  Euroopan unionin virallinen lehti
               
               
                  L 12/2
               
            KOMISSION DELEGOITU ASETUS (EU) 2018/63,
      annettu 26 päivänä syyskuuta 2017,
      Euroopan parlamentin ja neuvoston direktiivin 2014/65/EU täydentämisestä raportointipalvelujen tarjoajiin sovellettavilla toimiluvan myöntämistä, toiminnan järjestämistä koskevia vaatimuksia sekä liiketoimien julkistamista koskevilla teknisillä sääntelystandardeilla annetun delegoidun asetuksen (EU) 2017/571 muuttamisesta
      (ETA:n kannalta merkityksellinen teksti)
      EUROOPAN KOMISSIO, joka
      ottaa huomioon Euroopan unionin toiminnasta tehdyn sopimuksen,
      ottaa huomioon rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta 15 päivänä toukokuuta 2014 annetun Euroopan parlamentin ja neuvoston direktiivin 2014/65/EU (1) ja erityisesti sen 65 artiklan 8 kohdan c alakohdan,
      sekä katsoo seuraavaa:
      
                  (1)
               
               
                  Komission delegoidussa asetuksessa (EU) 2017/571 (2) määritetään toiminnan järjestämistä koskevat vaatimukset raportointipalvelujen tarjoajille ja myös oman pääoman ehtoisia rahoitusvälineitä koskevien konsolidoitujen kauppatietojen tarjoajille. Muita kuin oman pääoman ehtoisia rahoitusvälineitä, kuten joukkovelkakirjalainoja, strukturoituja rahoitustuotteita, päästöoikeuksia ja johdannaisia, koskevien konsolidoitujen kauppatietojen julkistamisjärjestelyjä täsmentävät tiedot ovat tiiviisti sidoksissa delegoidun asetuksen (EU) 2017/571 säännöksiin, joten on asianmukaista täsmentää myös muita kuin oman pääoman ehtoisia rahoitusvälineitä koskevien konsolidoitujen kauppatietojen laajuus samassa delegoidussa asetuksessa ja näin ollen muuttaa delegoitua asetusta (EU) 2017/571.
               
            
                  (2)
               
               
                  Jotta voidaan luoda kehys, joka tarjoaa kaupallisia kannustimia muita kuin oman pääoman ehtoisia rahoitusvälineitä koskevien konsolidoitujen kauppatietojen ylläpitämiseksi, konsolidoitujen kauppatietojen tarjoajien olisi voitava ylläpitää konsolidoituja kauppatietoja, jotka kattavat vain yhden omaisuuseräluokan tai useita omaisuuseräluokkia.
               
            
                  (3)
               
               
                  Konsolidoitujen kauppatietojen tarjoajien olisi varmistettava, että ne julkaisevat vaaditut tiedot liiketoimista, jotka kattavat vähintään 80 prosenttia siitä liiketoimien kokonaisvolyymistä ja -määrästä, jonka hyväksytyt julkistamisjärjestelyt ja kauppapaikat ovat julkaisseet edellisen kuuden kuukauden aikana kunkin asianomaisen omaisuuseräluokan osalta. Tämän lähestymistavan avulla varmistetaan, että konsolidoitujen kauppatietojen tarjoajat julkaisevat käyttäjien kannalta merkityksellisiä tietoja välttäen samalla kaikkien hyväksyttyjen julkistamisjärjestelyiden ja kaikkien kauppapaikkojen julkaisemien kaikkien tietojen sisällyttämisestä aiheutuvat korkeat kustannukset.
               
            
                  (4)
               
               
                  Konsolidoitujen kauppatietojen tarjoajille olisi annettava riittävästi aikaa saavuttaa tässä asetuksessa vahvistetut kattavuusasteet, jos niiden on tarpeen lisätä uusia kauppapaikkoja ja hyväksyttyjä julkistamisjärjestelyitä tietovirtaansa.
               
            
                  (5)
               
               
                  Johdonmukaisuuden ja rahoitusmarkkinoiden sujuvan toiminnan vuoksi on tarpeen, että muita kuin oman pääoman ehtoisia rahoitusvälineitä koskevien konsolidoitujen kauppatietojen tarjoajia koskevia säännöksiä ja direktiivin 2014/65/EU kansallisia täytäntöönpanosäännöksiä sovelletaan samasta päivämäärästä lähtien. Sujuvan uuteen järjestelmään siirtymisen varmistamiseksi on tarpeen, että ensimmäinen jakso niiden kattavuusasteiden määrittämiseksi, jotka konsolidoitujen kauppatietojen tarjoajien on saavutettava, kattaa 1 päivänä tammikuuta 2019 alkavan jakson.
               
            
                  (6)
               
               
                  Tämä asetus perustuu teknisten sääntelystandardien luonnokseen, jonka Euroopan arvopaperimarkkinaviranomainen, jäljempänä ’EAMV’, on toimittanut komissiolle.
               
            
                  (7)
               
               
                  EAMV on järjestänyt avoimia julkisia kuulemisia tämän asetuksen perustana olevista teknisten sääntelystandardien luonnoksista ja pyytänyt lausunnon Euroopan parlamentin ja neuvoston asetuksen (EU) N:o 1095/2010 (3) 37 artiklan mukaisesti perustetulta arvopaperimarkkina-alan osallisryhmältä,
               
            ON HYVÄKSYNYT TÄMÄN ASETUKSEN:
      1 artikla
      Muutetaan delegoitu asetus (EU) 2017/571 seuraavasti:
      
                  1)
               
               
                  Lisätään 15 a artikla seuraavasti:
                  ”15 a artikla
                  Joukkovelkakirjalainoja, strukturoituja rahoitustuotteita, päästöoikeuksia ja johdannaisia koskevien konsolidoitujen kauppatietojen laajuus
                  1.   Konsolidoitujen kauppatietojen tarjoajan on sisällytettävä sähköiseen tietovirtaansa vähintään yhden omaisuuseräluokan tiedot seuraavista:
                  
                              a)
                           
                           
                              joukkovelkakirjalainat, ei kuitenkaan pörssilistatut hyödykkeet (ETC-tuotteet) ja pörssilistatut velkakirjat (ETN-tuotteet);
                           
                        
                              b)
                           
                           
                              ETC- ja ETN-tyyppiset joukkovelkakirjalainat;
                           
                        
                              c)
                           
                           
                              strukturoidut rahoitustuotteet;
                           
                        
                              d)
                           
                           
                              arvopaperistetut johdannaiset;
                           
                        
                              e)
                           
                           
                              korkojohdannaiset;
                           
                        
                              f)
                           
                           
                              valuuttajohdannaiset;
                           
                        
                              g)
                           
                           
                              osakejohdannaiset;
                           
                        
                              h)
                           
                           
                              hyödykejohdannaiset;
                           
                        
                              i)
                           
                           
                              luottojohdannaiset;
                           
                        
                              j)
                           
                           
                              hinnanerosopimukset;
                           
                        
                              k)
                           
                           
                              C10-johdannaiset;
                           
                        
                              l)
                           
                           
                              päästöoikeusjohdannaiset;
                           
                        
                              m)
                           
                           
                              päästöoikeudet.
                           
                        2.   Konsolidoitujen kauppatietojen tarjoajan on sisällytettävä sähköiseen tietovirtaansa asetuksen (EU) N:o 600/2014 10 ja 21 artiklan mukaisesti julkistetut tiedot, jotka täyttävät molemmat kattavuusasteet seuraavista:
                  
                              a)
                           
                           
                              konsolidoitujen kauppatietojen tarjoajan julkistamien liiketoimien määrä 1 kohdassa luetellussa omaisuuseräluokassa vastaa vähintään 80:ntä prosenttia asianomaisen omaisuuseräluokan liiketoimien kokonaismäärästä, jonka kaikki hyväksytyt julkistamisjärjestelyt ja kaikki kauppapaikat ovat julkistaneet unionissa 3 kohdassa tarkoitetun arviointijakson aikana;
                           
                        
                              b)
                           
                           
                              konsolidoitujen kauppatietojen tarjoajan julkistamien liiketoimien volyymi 1 kohdassa luetellussa omaisuuseräluokassa vastaa vähintään 80:ntä prosenttia asianomaisen omaisuuseräluokan liiketoimien kokonaisvolyymistä, jonka kaikki hyväksytyt julkistamisjärjestelyt ja kaikki kauppapaikat ovat julkistaneet unionissa 3 kohdassa tarkoitetun arviointijakson aikana.
                           
                        Sovellettaessa b alakohtaa liiketoimien volyymi määritetään komission delegoidun asetuksen (EU) 2017/583 (*1) liitteessä II olevassa taulukossa 4 täsmennetyn volyymin mittaamisen mukaisesti.
                  3.   Konsolidoitujen kauppatietojen tarjoajan on arvioitava 2 kohdassa tarkoitetut kattavuusasteet kuuden kuukauden välein niiden tietojen perusteella, jotka kattavat edeltävät kuusi kuukautta. Arviointijaksot alkavat 1 päivänä tammikuuta ja 1 päivänä heinäkuuta kunakin vuonna. Ensimmäinen jakso kattaa vuoden 2019 kuusi ensimmäistä kuukautta.
                  4.   Konsolidoitujen kauppatietojen tarjoajan on varmistettava, että se saavuttaa 2 kohdassa tarkoitettujen kattavuusasteiden vähimmäismäärät niin pian kuin mahdollista ja joka tapauksessa viimeistään
                  
                              a)
                           
                           
                              31 päivänä tammikuuta sinä kalenterivuonna, joka seuraa 1 päivän tammikuuta ja 30 päivän kesäkuuta välistä jaksoa;
                           
                        
                              b)
                           
                           
                              31 päivänä heinäkuuta sinä kalenterivuonna, joka seuraa 1 päivän heinäkuuta ja 31 päivän joulukuuta välistä jaksoa.
                           
                        
                     (*1)  Komission delegoitu asetus (EU) 2017/583, annettu 14 päivänä heinäkuuta 2016, rahoitusvälineiden markkinoista annetun Euroopan parlamentin ja neuvoston asetuksen (EU) N:o 600/2014 täydentämisestä kauppapaikoille ja sijoituspalveluyrityksille joukkovelkakirjalainojen, strukturoitujen rahoitustuotteiden, päästöoikeuksien ja johdannaisten osalta asetettavia avoimuusvaatimuksia koskevilla teknisillä sääntelystandardeilla (EUVL L 87, 31.3.2017, s. 229).”"
						
               
            
                  2)
               
               
                  Korvataan 21 artikla seuraavasti:
                  ”21 artikla
                  Voimaantulo ja soveltaminen
                  Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
                  Sitä sovelletaan 3 päivästä tammikuuta 2018.
                  Kuitenkin 15 a artiklan 4 kohtaa sovelletaan 1 päivästä tammikuuta 2019 ja 14 artiklan 2 kohtaa, 15 artiklan 1, 2 ja 3 kohtaa sekä 20 artiklan b alakohtaa 3 päivästä syyskuuta 2019.”
               
            2 artikla
      Voimaantulo ja soveltaminen
      Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
      
         Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
         Tehty Brysselissä 26 päivänä syyskuuta 2017.
         
            
               Komission puolesta
            
            
               Puheenjohtaja
            
            Jean-Claude JUNCKER
         
      
      
         (1)  EUVL L 173, 12.6.2014, s. 349.
      
         (2)  Komission delegoitu asetus (EU) 2017/571, annettu 2 päivänä kesäkuuta 2016, Euroopan parlamentin ja neuvoston direktiivin 2014/65/EU täydentämisestä raportointipalvelujen tarjoajiin sovellettavilla toimiluvan myöntämistä, toiminnan järjestämistä koskevia vaatimuksia sekä liiketoimien julkistamista koskevilla teknisillä sääntelystandardeilla (EUVL L 87, 31.3.2017, s. 126).
      
         (3)  Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).